Roskilde festival

Roskilde festival on muusikafestival, mis toimub Lõuna-Roskildes Taanis ning on üks kuuest suurimast iga-aastasest muusikafestivalist Euroopas (ülejäänud viis on Sziget Festival, Glastonbury Festival, Paleo Festival, Rock Werchter ja Exit Festival). 

Roskilde festivalile panid aastal 1971 aluse üliõpilased Mogens Sandfaer ja Jesper Switzer Möller ning asutaja Carl Fischer. Aastal 1972 võttis festivali üle Roskilde sihtasutus, mis on sellest ajast pidanud festivali kui mittetulundusühingut muusika arenemiseks ja toetamiseks ning ka kultuuri ja humanismi toetuseks.

See on Taani esimene tõeliselt muusikale pühendunud festival. Algselt oli festival hipide jaoks, kuid tänapäeval hõlmab see kõiki muusikahuvilisi noori Skandinaaviast ja ka mujalt Euroopast. 2007. aastal oli Roskilde festivalil rohkem kui 180 esinejat ja umbes 80 000 piletiga pealtvaatajat, nende kõrval ka veel 21 000 vabatahtlikku, 5000 ajakirjandustöötajat ja 3000 esinejat – mis tähendab, et kokku osales festivalil peaaegu 110 000 inimest.

Palju aastaid on olnud traditsioon, et telkimisplats avatakse juuni viimasel pühapäeval, kuid aastal 2010 avati telkimisplats hoopis laupäeval. Festivali juhtkond vaidles selle üle, et see võib põhjustada varasemate aastate probleeme, et enne festivali avamist on aed maha joostud. Telgiplatsi varasem avamine annab festivali külastajatele rohkesti aega, et end sisse seada ja n-ö festivaliks soojendada. Roskilde festival algab ametlikult teisipäeval ja kestab neli päeva. Kuni 1990. aastate keskpaigani meelitas festival peamiselt skandinaavlasi, kuid viimastel aastatel on festival muutunud üha rahvusvahelisemaks (külastajate seas on näiteks rohkesti sakslasi, austraallasi ja britte).

Lavad 
Roskilde festivali ansamblite valik on traditsiooniliselt tasakaalustatud segu suurtest ja tuntud esinejatest, tipptasemel artistid kõikidest kaasaegsetest žanritest, populaarsed rahvale meeldivad bändid pluss kohalikud Skandinaavia peaesinejad ja teised tõusvad nimed. Eriline Roskilde-elamus on eelkõige tagatud lavadega, mis asuvad suurte telkide sees, teenindades entusiastlikku muusikat armastavat publikut. Kõik artistid mängivad elavat muusikat nagu on tavaks kõikidel Euroopa festivalidel; iga bänd saab esineda vähemalt tund aega.
Aastani 2003 olid lavad saanud nime värvi järgi, kuid mõned lavanimed ei kajastanud tegelikku telgi värvi ning siis otsustati ümber nimetada kõik lavad, välja arvatud Orange Stage, mis asub keskel ja on ka pealava. Orange Stage on suure avatud põllu ees, kusjuures ka teised lavad hõlmavad kogu publikut. Nendest suurim on Arena (varem kandnud nime Green Stage) mis on ka suurim telk Euroopas mahutavusega 17 000 inimest. Aastal 2007 vahetati välja kaks lava, üheks oli Ballroom (1997–2006) kus esitati peamiselt maailmamuusikat, ja teiseks lavaks oli Metropol (2003–2006) kus oli peamiselt esindatud elektrooniline muusika. Aastal 2010 kaotati kaks lava, Astoria ja Lounge, põhjuseks, et tulevikus on vähem esitajaid, kuid kõik esitajad on nimekamad.
Roskilde festivali muusikažanrid on rokk, hiphop, metal, urban ja elektrooniline muusika. On saanud traditsiooniks, et tõusev Skandinaavia bänd avab oma esinemisega Orange'i lava. Festivalil on maastik ja telgid alati kaunistatud erinevatel viisidel. Praegused telgid on:

Telkimisplats 
Roskilde festivali telkimisplats hõlmab peaaegu 80 hektarit ning juurdepääs sellele on sisaldatud piletihinnale. Tavaliselt avatakse see pühapäeva hommikul eelnevalt festivalile endale. Telkimisplats on jagatud kaheks piirkonnaks, Ida ja Lääne, igaüks sisaldab teeninduskeskusi ja -üksusi alates toidukioskidest kuni kinoni. Telkimisplats on omakorda jagunenud väikesteks aladeks ning igas alas pakutakse WC-võimalusi, telefonilaadimist ja pakihoidu. Festivalil toimuvad väikesed, võistlused toetudes alade teemale, näiteks tantsimis- ja ujumisvõistlused. Viimastel aastatel on telkimisplatsi avamine muutunud omaette ürituseks, kuna meeldiva koha saamine enda telgi jaoks on inimestele tähtsamaks muutunud. See tahe on suurenenud ka fakti tõttu, et igal aastal telkimisplats on muutunud mudaseks. 
Tuhanded inimesed saabuvad laupäeva jooksul (mõned isegi paar päeva varem), et oodata (ja pidutseda) järjekorras kuni pühapäeva hommikuni, kui väravad telkimisplatsile ametlikult avatakse. Seetõttu on festival kehtestanud ajutised sissepääsualad (nii idas kui ka läänes), mis võimaldavad kõigil inimestel telkimisplatsile sisse pääseda samal ajal. Paaril viimasel aastal olid festivali külastajad sissepääsu takistanud aia maha jooksnud lootusega saada just soovitud telkimiskoht.
Viimastel aastatel on aed maha joostud enne ametlikku avamist ja seda kutsutakse taani keeles "Væltning af hegnet". Festival on täiustanud turvameetmeid enne festivali algust, kuid ebaõnnestunult. Aastal 2008 joosti aed maha umbes kell 4.30 hommikul, kuigi uued meetmed olid kasutusele võetud, siis joosti aed maha ka aastal 2009 kell 21.00 laupäeva õhtul. Et edaspidi selliseid intsidente vältida, otsustati hakata inimesi telkimisplatsile laskma juba kell 18 laupäeva õhtul. Kuid ka sellest polnud abi – aed joosti veidi pärast lõunat ikkagi maha. Festivali jaoks on see tõsine probleem, kuna seetõttu on neil vähem aega, et seada üles WC-d, veepostid jne.

Alastijooks 

Alates 1998. korraldab Roskilde festivali raadio igal aastal festivali laupäevasel päeval alastijooksu ümber telkimisplatsi. Üks mees ja naine, kes võidavad, saavad auhinnaks pileti järgmise aasta festivalile.

Meedia 

Arvestades selliste ürituste suurt meediatähelepanu, tegutseb Roskilde festivalil ka oma meedia: iga päev väljaantav ajaleht ja raadiojaam, mis on eetris 24/7 festivali ajast ja ka mõni päev enne festivali, et rahvas üles kütta. Peale selle, et raadiojaam mängib muusikat ja teeb reportaaže kontsertidelt ja telkimisplatsilt, korraldab raadiojaam alastijooksu, mille peaauhinnaks on piletid järgmise aasta festivalile. Reeglid selles jooksus on kerged; sa pead olema esimene, kes jõuab finišisse, ja pead olema paljas. Viimastel aastatel soovitakse meelitada võistlema ka naisi, mistõttu antakse pilet esimesele mees- ja naisvõistlejale, kes esimesena lõppu jõuavad.

Vahejuhtum aastal 2000 

Aastal 2000 Pearl Jami kontserdil Orange Stage'il toimus vägivaldne intsident. Üheksa ohvrit (3 taanlast, 3 rootslast, sakslane, austraallane ja hollandlane) surid tallumise tagajärjel, kui rahvas jooksis lava poole. Nende surma põhjust uurisid politsei, avalikud prokurörid ja tsiviil uurijad. Kõigi nende kolme puhul oli kindlaks tehtud see, et surma põhjused olid juhuslikud. Palju inimesi kukkus maha ühte kohta ning kui nad ei saanud kiiresti üles, kukkus nende peale veel inimesi ja tekkis n-ö külakuhi, kus inimesed, kes olid põhjas, surid õhupuuduse tõttu. Selleks ajaks, kui turvameeskond, kes valvas lava ees, oli jõudnud intsidendi piirkonda ja muusika oli peatatud, oli juba hilja.
See õnnetus oli õpetuseks järgmisteks aastateks, mis viis oluliste ohutusnõuete muutmiseni, et vältida sarnaseid olukordi, mitte ainult Roskilde festivalil, vaid ka teistes Euroopa festivalides. Enne intsidenti aastal 2000 oli Roskilde festival üks turvalisemaid festivale. Enamikul festivalidel on märgatavalt väiksem turvasüsteem kui Roskilde festivalil. Glastonbury festival Inglismaal otsustas ära jätta festivalil aastal 2001 selleks, et kaaluda õppetundi, mis oli saadud Roskildelt, aga peamiseks põhjuseks oli siiski 2000. aasta 150 000 piletita inimese sissetung festivalile. Iga aasta enne Roskilde festivali täidetakse ulatuslikud tervise- ja ohutusnõuded, mis on kohustuslikud. Selleks, et mälestada neid, kes hukkusid aastal 2000 Roskilde festivalil, tehti nendejaoks mälestussammas, kus on tsiteeritud Stingi laulusõnu laulust "Fragile" "How fragile we are" (Kui haprad me oleme). Mälestussammast ümbritsevad üheksa puud. Pearl Jam mainib hukkunuid oma loos "Love Boat Captain", kus ta ütleb: "Kaotasime üheksa sõpra, keda me ei tunne ... täna kaks aastat tagasi." 2010. aasta festival algas üheksa noormehe mälestamisega, kes hukkusid festivalil aastal 2000. Ameerika punklegendile Patti Smithile oli antud au läbi viia mälestus tseremoonia. Taustal mängis Mozarti muusika, kui kitarrist Lenny Kaye luges ette üheksa hukkunu nimed ja Patti Smith viskas rahva sekka üheksa roosi.

2007. aasta festival 

Roskilde festival 2007 oli seni toimunud festivalidest kõige vesisem. Festivali käigus sadas umbes 95 mm vihma, varasem rekord 45 mm pärines aastast 1997. Neljapäeval sadas kogu aeg ja enamik külastajaid avastas kontserdilt tulles, et nende telgid on üle ujutatud. Korraldajad teatasid, et neile tundus, et enamik inimesi tegelikult nautis segast ilma. Reedene päev oli kuiv, millele järgnes veidi tuuline nädalavahetus. Festivalil osalesid näiteks Muse, Queens of the Stone Age, Björk, Beastie Boys, My Chemical Romance, Arctic Monkeys, The Who, Red Hot Chili Peppers, The Killer ja Tiesto. Taani bänd Volbeat avas pealava.

2009. aasta festival 

Roskilde festival 2009 oli ajalehe Orange Press järgi kõige kuumem 33 aasta jooksul. Festivali tabas suur tühistamine, kui Ameerika räppar Lil Wayne pidi tühistama enda esinemise haiguse tõttu. Teda asendas Gogol Bordello, kelle esinemine ei avaldanud suurt vaimustust rahva seas. Pealava avas Rootsi räppar Petter, kellel olid lavapeal silmapaistvad külalisesinejad nagu Dee Pee ja L.O.C. Petter oli suur ebaõnnestumine – ta ei suutnud koguda piisavalt palju pealtvaatajaid pealava juurde, kuigi pealava avamine peab olema grandioosne. Reedel esines pealaval kaks tundi Nine Inch Nails ja andis Taani ajalehtede järgi parima kontserdi Roskilde 2009. aasta festivalil. Nine Inch Nails oli enda lahkumisturneel ja suure tõenäosusega enam Taanis mitte kunagi ei esine. Sel aastal oli ka kauaoodatud Taani hiphopiansambli Malk de Koijni tagasitulek. Nad esinesid ööl vastu pühapäeva kahetunnise kontserdiga ja ka teisipäeval pealaval, kui Taani muusikaprodutsent Trentemøllerr pani rahva tantsima nii, nagu nad oleksid klubis.
Suured nimed sellel festivalil olid ka Kanye West, Nick Cave and the Bad Seeds, Oasis, Coldplay, Faith No more, The Mars Volta, Volbeat, Slipknot, Lily Allen ja Pet Shop Boys.

2011. aasta festival 

Paaril esimesel päeval oli ilm väga mõnus, kuid teisipäevast reedeni oli tohutu vihm. Sel aastal juhtus ka traagiline õnnetus, kui noor neiu kukkus Tuborgi tornilt alla ja sai kohe surma. Piletid festivalile olid välja müüdud ja kasum oli umbes 10 miljonit Taani krooni. Pealava avas taanlane Veto.
Teised suured nimed festivalil olid Arctic Monkeys, James Blake, Chase and Status, Deadmau5, Iron Maiden, Kings of Leon, Magnetic Man, M.I.A ja My Chemical Romance.

Muusikafestivalid
Roskilde